Dit is dalk nie vreeslik wydverspreid nie, maar die meeste mense het al van obstruktiewe slaapapnee gehoor. Al is dit net omdat vetsugtige mans in ’n stadium op al wat ’n mediese werklikheidsprogram gewys is wat met ’n gesigmasker slaap.
Volgens navorsing in Swede kan die helfte van diegene wat geraak word, gesonde vroue tussen 20 en 70 wees. In September het ’n ondersoek aan die UCLA Verplegingskool daarop gedui dat die toestand meer skadelik is vir vroue as mans. Wat moet jy van obstruktiewe slaapapnee weet?
Eerstens, snork is nie ’n voorvereiste nie. Kathleen Bennett, ’n voorste kenner oor die toestand, het aan shape.com gesê ’n smal nek, klein mond, groot tong en teruggesette kaak kan alles ’n rol speel in obstruktiewe slaapapnee. Dis omdat dit alles dui op ’n smal lugweg wat maklik versper kan raak terwyl jy slaap.
Maar moenie dat dit alles jou gespanne maak nie, want daar is hulp. Die kenners stel voor jy spreek ’n dokter as jy besorg is, want die toestand kan deesdae gediagnoseer word met sensors wat ’n mens tuis dra. Hou ook ’n slaapdagboek by; teken aan hoe dikwels jy snork (vra jou maat) en hoe verfris jy soggens voel.
As jy aan die toestand ly, is daar verskillende maniere om dit te behandel, soos ’n mondstuk. Dit beteken die deurlopendepositiewe-lugdrukmasjien is nie al uitweg nie. Klein goedjies kan ook help, soos om op te hou rook, kafeïen te laat staan en jou kop te stut terwyl jy slaap.
Daar is talle vername leidrade dat jy dalk ’n probleem het. As daar verposings is terwyl jy snork waartydens jy snak of verstik, kan jy ’n lyer wees.